Ucraina a atacat trei rafinării din Rusia în cursul nopții: "Implementăm sistematic o strategie detaliată pentru a reduce potențialul economic al Rusiei"
În noaptea de marți spre miercuri, Serviciul de Securitate al Ucrainei (SBU) a atacat cu drone trei rafinării de petrol simultan – nu doar la Riazan, ci și la Kstovo (regiunea Nijni Novgorod) și la Kirișii (regiunea Leningrad), susține o sursă din cadrul serviciilor de ordine ucrainene, pentru BBC.
"Implementăm în mod sistematic o strategie detaliată pentru a reduce potențialul economic al Rusiei. Sarcina noastră este de a priva inamicul de resurse și de a reduce fluxul de bani din petrol și combustibil pe care Rusia îl trimite direct la război, pentru a ne ucide cetățenii", a declarat sursa citată, adăugând că uzinele atacate astăzi sunt printre primele 5 cele mai mari din Rusia.
Autoritățile din regiunea Riazan au raportat anterior că miercuri, în jurul orei 7.00, uzina din Riazan a fost atacată de o dronă, care a provocat un incendiu. Patru ore mai târziu, autoritățile au anunțat că incendiul a fost stins.
Nu au existat informații oficiale despre un nou atac asupra rafinăriei de petrol din Kstovo, după ce dronele au vizat-o din noi, cu o zi înainte.
Miercuri dimineață, guvernatorul regiunii Leningrad a anunțat că o dronă a încercat să atace o rafinărie de petrol din apropierea orașului Kirișii. Cu toate acestea, potrivit autorităților ruse, drona a fost doborâtă.
În total, potrivit Ministerului rus al Apărării, peste 60 de drone au fost distruse deasupra regiunilor din Rusia în cursul nopții și al dimineții.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank